RÅDETS FORORDNING (EF) Nr. 1976/1999

af 13. september 1999

om ændring af forordning (EØF) nr. 2717/93 om indførelse af en endelig antidumpingtold på importen af ferrochrom med et kulstofindhold på højst 0,5 vægtprocent (ferrochrom med lavt kulstofindhold) med oprindelse i Kasakhstan, Rusland og Ukraine

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), særlig artikel 11, stk. 3,

under henvisning til forslag forelagt af Kommissionen efter høring af Det Rådgivende Udvalg, og

ud fra følgende betragtninger:

I. TIDLIGERE PROCEDURE

(1) Rådet indførte ved forordning (EØF) nr. 2717/93(2), i det følgende benævnt "forordningen om endelig told", en endelig antidumpingtold på importen af ferrochrom med et kulstofindhold på højst 0,5 vægtprocent, henhørende under KN-kode 7202 49 10 og 7202 49 50 og med oprindelse i Kasakhstan, Rusland og Ukraine. Foranstaltningerne består i en specifik told på 0,31 EUR pr. kg ferrochrom med lavt kulstofindhold, netto.

II. FORNYET UNDERSØGELSE

(2) Kommissionen offentliggjorde den 2. oktober 1998, efter høring af Det Rådgivende Udvalg, en meddelelse i De Europæiske Fællesskabers Tidende(3) og indledte på eget initiativ en fornyet undersøgelse i henhold til artikel 11, stk. 3, i Rådets forordning (EF) nr. 384/96, i det følgende benævnt "grundforordningen", sammen med en fornyet undersøgelse på EF-erhvervsgrenens anmodning på grund af foranstaltningernes forestående ophør og iværksatte en undersøgelse. Denne fornyede undersøgelse blev begrænset til at få klarlagt, hvilke varer der var omfattet af foranstaltningerne.

(3) Kommissionen gav de parter, som den vidste var berørt af sagen, lejlighed til at tilkendegive deres synspunkter skriftligt og til at anmode om at blive hørt.

(4) EF-producenten tilkendegav sine synspunkter skriftligt. Desuden blev der modtaget oplysninger fra Thyssen Aktiengesellschaft, Tyskland, en ikke-forbundet importør af den vare, der er omfattet af foranstaltningerne i Fællesskabet.

(5) Kommissionen indhentede og efterprøvede alle oplysninger, som den fandt nødvendige for sin undersøgelse af, hvilke varer der var omfattet af foranstaltningerne, og aflagde kontrolbesøg hos følgende selskaber:

- Elektrowerk Weisweiler GmbH, Weisweiler, Tyskland

- Zimbabwe Alloys Limited, Gweru, Zimbabwe.

III. FASTLÆGGELSE AF VAREOMRÅDET FOR RÅDETS FORORDNING (EØF) Nr. 2717/93.

(6) I henhold til artikel 1 i forordningen om endelig told er den pågældende vare ferrochrom med et kulstofindhold på højst 0,5 vægtprocent, henhørende under KN-kode 7202 49 10 og 7202 49 50, i det følgende benævnt "den undersøgte vare".

(7) I forbindelse med de foranstaltninger, der indførtes ved forordningen om endelig told, blev minimumsindholdet af chrom i den undersøgte vare ikke specificeret.

(8) Ved anvendelse af bestemmelserne 1 c) og 1 g) i kapitel 72 i den kombinerede nomenklatur (Bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif) kan visse varer med et indhold af chrom på over 10 vægtprocent også tariferes under KN-kode 7202 49 10 og 7202 49 50 og er således omfattet af nævnte antidumpingtold.

(9) Ved den fornyede undersøgelse blev det imidlertid fastslået, at ferrochrom med lavt kulstofindhold, som er fremstillet på grundlag af skrot af legeret stål med et indhold af chrom på op til 30 vægtprocent, i det følgende benævnt "vare med lavt chromindhold", afviger i mange henseender betydeligt fra den undersøgte vare. Disse forskelle er især, at varen med lavt chromindhold er fremstillet af forskellige ingredienser, at dens chromindhold såvel som dens pris er meget lavere end prisen på den undersøgte vare, og at den kun kan anvendes på første stadium i produktionen af rustfrit stål, dvs. til fremstilling af en rå stållegeringssmelte til videre forarbejdning.

(10) På baggrund af ovenstående forskelle mellem varen med lavt chromindhold og den undersøgte vare konkluderes det, at importeret ferrochrom med et kulstofindhold på højst 0,5 vægtprocent og et chromindhold på under 30 vægtprocent ikke bør være omfattet af foranstaltningerne.

(11) Da denne fornyede undersøgelse er begrænset til at få klarlagt, hvilke varer det var hensigten, at de oprindelige foranstaltninger skulle omfatte, og at forhindre alle former for efterfølgende skade for importører af varerne, er det nødvendigt, at resultaterne af undersøgelsen anvendes fra den dato, hvor forordningen om endelig told trådte i kraft.

(12) De berørte parter blev underrettet om de kendsgerninger og betragtninger, på grundlag af hvilke det var hensigten at ændre forordningen om endelig told, de fik lejlighed til at fremsætte bemærkninger og gjorde ikke indsigelse.

(13) I betragtning af ovenstående konkluderer Rådet, at forordningen om endelig told bør ændres med hensyn til vareområdet for foranstaltningerne.

(14) Denne fornyede undersøgelse berører ikke den dato, hvor forordning (EØF) nr. 2717/93 udløber, jf. artikel 11, stk. 2, i grundforordningen -

UDSTEDT FØLGENDE FORORDNING:

Artikel 1

Artikel 1, stk. 1, i forordning (EØF) nr. 2717/93 affattes således: "1) Der indføres en endelig antidumpingtold på importen af ferrochrom med et kulstofindhold på højst 0,5 vægtprocent og med et chromindhold på 30 vægtprocent og derover, henhørende under KN-kode 7202 49 10 og 7202 49 50 (Taric-kode: 7202 49 10*11, 7202 49 10*19, 7202 49 50*11 og 7202 49 50*19) og med oprindelse i Kasakhstan, Rusland og Ukraine."

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende og finder anvendelse på al import af ferrochrom med et kulstofindhold på højst 0,5 vægtprocent med oprindelse i Kasakhstan, Rusland og Ukraine, der er overgået til fri omsætning i Fællesskabet fra den 2. oktober 1993.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 13. september 1999.

På Rådets vegne

T. HALONEN

Formand

(1) EFT L 56 af 6.3.1996, s. 1. Senest ændret ved forordning (EF) nr. 905/98 (EFT L 128 af 30.4.1998, s. 18).

(2) EFT L 246 af 2.10.1993, s. 1.

(3) EFT C 303 af 2.10.1998, s. 4.